南风之薰赋（以悦人阜财生物咸遂为韵）
李夷亮 (Tang)
时之和兮道之至。彼南风兮舒以肆。发于地鼓万物以生成。登于天叶三光而能粹。岂不以律有度而咸应。乐无声而大备。郁郁也从四气之攸分。熙熙然见偫芳之已遂。若乃涉维夏。背芳晨。烝人已乂。率土惟淳。云物必书。识烟霞之改旧。君臣有礼。知动植之怀仁。符元化。越洪钧。式观风于我后。终解愠于吾人。伊昔虞帝君临。忧劳是切。将纳隍为已任。垂大训于前烈。援琴写操。知庶政之惟和。负扆居尊。俾含生之是悦。然后泽及幽岩。九区克咸。气扬湮郁。四海无咈。且攸叙于彝伦。故无遗于一物。国家敬授惟明。稽古作程。式宣其和。以厚其生。是以东作之勤。不遗于帝力。南风之咏。屡起于皇情。亹亹多士。茫茫万有。犹偃草而咸若。沐薰风之自久。惟德斯硕。惟财孔阜。